**Слайд 1.**

**Нетрадыцыйныя падыходы да фарміравання марфалагічных ведаў і ўменняў вучняў пры падрыхтоўцы да ЦТ**

Сёння нельга даваць веды, выпрацоўваць уменні і навыкі без уліку такіх падыходаў, якія б спрыялі павышэнню актыўнасці, самастойнасці вучняў у працэсе навучання – вучылі здабываць веды, “адкрываць” іх, служылі развіццю мыслення і маўлення, былі апорай трываласці засваення ведаў, уменняў і навыкаў.

**Слайд 2.**

Сярод раздзелаў мовазнаўства значная роля ў авалоданні мовай і маўленнем належыць марфалогіі, якая валодае шырокім навучальным і развіццёвым патэнцыялам. Засваенне граматычных звестак аказвае значны ўплыў на агульнае развіццё вучняў, стварае спрыяльныя умовы для фарміравання тэарэтычнага мыслення вучняў. Веды па марфалогіі служаць фундаментам для фарміравання арфаграфічных уменняў і навыкаў, рыхтуюць вучняў да вывучэння сінтаксісу, адкрываюць магчымасці для выкарыстання ўрокаў граматыкі з мэтай развіцця маўлення вучняў і засваення правіл словаўжывавання.

**Слайд 3.**

Аднак, як паказвае практыка, менавіта гэты раздзел мовазнаўства выклікае ў вучняў найбольшыя цяжкасці. Аналіз тэставых заданняў па марфалогіі мінулых гадоў выяўляе, па-першае, іх значны колькасны склад:

|  |  |  |  |
| --- | --- | --- | --- |
| **Год** | **Колькасць заданняў** | | **Колькасць у % адносінах да ўсяго аб’ёму** |
| 2010 | 13 | | 32, 5 |
| 10 (частка А) | 3 (частка В) |
| 2013 | 16 | | 40 |
| 12 (частка А) | 4 (частка В) |

па-другое, заданні ахопліваюць усе часціны мовы, як самастойныя, так і службовыя, пры гэтым па назоўніках і дзеясловах у розныя гады даецца па некалькі заданняў адначасова;

па-трэцяе, большасць вучняў спраўляецца з заданнямі толькі часткова, не ў поўным аб’ёме.

Памылкі дапускаюцца ў вызначэнні марфалагічных прымет вывучаных часцін мовы, змешваюцца ўласна граматычныя і неграматычныя прыметы слоў, падмяняюцца адны прыметы іншымі, асаблівую цяжкасць выклікаюць заданні на пераход самастойных часцін мовы ў службовыя, увогуле на пераход адной часціны мовы ў другую.

У выніку, пры падрыхтоўцы да ЦТ без фарміравання трывалага тэарэтычнага фундамента і практычных уменняў і навыкаў абысціся нельга. Механічнае запамінанне інфармацыі без патрэбнага разумення сутнасці выклікае сур’ёзныя памылкі нават пры нязначных зменах у заданнях.

Мэта навучання марфалогіі – фарміраваць паняцці аб адным з найважнейшых бакоў граматычнай будовы беларускай мовы, набываць і ўдасканальваць практычныя навыкі змянення, утварэння, правапісу і ўжывання розных часцін мовы, узбагачаць маўленне новымі формамі слоў, развіваць лагічнае мысленне пры выдзяленні слова як пэўнай часціны мовы, аргументацыі гэтага выдзялення.

**Слайд 4.**

З мэтай фарміравання трывалых марфалагічных ведаў і ўменняў вучняў актыўна выкарыстоўваем метады супастаўлення, параўнання і аналізу. Так, тэмы “Канчаткі назоўнікаў 1-га скланення” і “Склонавыя канчаткі назоўнікаў 2-га скланення” падаюцца ў падручніку асобна і выклікаюць цяжкасці пры засваенні з-за вялікай колькасці варыянтных склонавых канчаткаў у залежнасці ад характару асновы, націску, лексічнага значэння і лексіка-граматычных разрадаў. Аб’ядноўваем іх у адну тэму і прапануем супаставіць, параўнаць і прааналізаваць матэрыял – “адшукаць ” агульнае і адметнае.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **1 скланенне** | | | | | **2 скланенне** | | | | |
| **Склон** | **Аснова** | | | | **Склон** | **Аснова** | | | |
| **цвёрдая** | **зацвярдзе-лая** | **г,к,х** | **мяк-кая** | **цвёрдая** | **зацвярдзе-лая** | **г,к,х** | **мяк-кая** |
| **Д.** | **-е** | **-ы** | **-е, -э, -ы** | **-і** | **Д.** | **-у, -ю** | | | |
| **М.** | **-е** | **-ы** | **-е, -э, -ы** | **-і** | **М.** | **-е, -у** | **-ы** | **-е,**  **-э,-у** | **-і** |

Як бачым, неабходнасць выкарыстання гэтых метадаў бясспрэчная.

Выпрацоўка прывычкі аналізаваць матэрыял з’яўляецца асабліва неабходнай. Гэтаму служыць шматразовае паўтарэнне аднаго і таго ж у розных варыянтах, у розных тэкстах, аналіз тэставых заданняў за ўсе гады, пачынаючы з 2005, давядзенне да аўтаматызму ўменні пазнаваць і аналізаваць моўную сітуацыю.

Сфарміраваныя ўменні выкарыстання метадаў супастаўлення, параўнання, аналізу даюць магчымасць вучням у поўным аб’ёме засвоіць такі складаны матэрыял, як асабовыя канчаткі дзеясловаў першага і другога спражэння. Гэта можа зрабіць нават той, хто зараз знаходзіцца ў гэтай аўдыторыі.

**Слайд 5.**

|  |  |  |
| --- | --- | --- |
| **1 спражэнне** | | |
|  | **Адз. лік** | **Мн. лік** |
| **1 ас.** | **-у,-ю** | **-ем, -ём, -ам, -ом** |
| **2 ас.** | **-еш, -эш, -аш** | **-еце, -аце, -яце** |
| **3 ас.** | **-е, -э, -а** | **-уць, -юць** |
| **2 спражэнне** | | |
|  | **Адз. лік** | **Мн. лік** |
| **1 ас.** | **-у,-ю** | **-ім, -ым** |
| **2 ас.** | **-іш, -ыш** | **-іце, -ыце** |
| **3 ас.** | **-іць, -ыць** | **-аць, -яць** |

Вам, паважаныя слухачы, сіні колер яскрава сведчыць, што канчаткі дзеясловаў 2 спражэння маюць літары і, ы; канчаткі ж першага спражэння, наадварот, толькі літары е, э, а.

**Слайд 6.**

Такім чынам, тэхналогія фарміравання марфалагічных ведаў і ўменняў вучняў пры падрыхтоўцы да ЦТ наступная:

* беспамылкова вызначаем усе часціны мовы па сукупнасці прымет: агульнаму значэнню, марфалагічным прыметам, сінтаксічнай ролі;
* фарміруем трывалыя арфаграфічныя ўменні і навыкі;
* супастаўляем, параўноўваем, аналізуем матэрыял;
* працуем з правапісам, канчаткамі, граматычнымі прыметамі часцін мовы на аснове звязнага тэксту.

Выкарыстанне вышэйпададзеных нетрадыцыйных падыходаў да фарміравання марфалагічных ведаў і ўменняў вучняў дае магчымасць мець наступныя вынікі ў рабоце – гэта два дыпломы ІІ ступені і дыплом ІІІ ступені на трэцім, абласным, этапе рэспубліканскай алімпіяды па беларускай мове і літаратуры ў 2012 годзе , дыпломы І і ІІ ступені на абласным этапе і дыплом ІІ ступені на чацвёртым, заключным, этапе рэспубліканскай алімпіяды ў 2013 годзе, дыплом ІІІ ступені на абласным этапе ў 2014 годзе. Вынікі цэнтралізаванага тэсціравання сёлетніх выпускнікоў Мазырскага ліцэя па беларускай мове і літаратуры: сярэдні бал склаў 72, 38, што з’яўляецца другім вынікам сярод ліцэяў і гімназій Гомельскай вобласці.

***Родная мова*** *– галоўная з ўсіх навучальных прадметаў ў школе. Яна, родная мова, – акно ў свет, у пазнанне яго, у авалоданне выпрацаванай чалавецтвам культурай, здабыткамі навукі, у пазнанне людскога шчасця, святаў, барацьбы і перамог чалавецтва, усталявання хараства і гуманізму на зямлі. Без роднай мовы няма школы, няма народнай адукацыі для народа.* Ф.М. Янкоўскі